text: 鄧來鸞，字繡倩，號鳴和，江西撫州府宜黃縣民籍。明朝政治人物。生平.來鸞登萬曆三十四年壬戌科進士。工部觀政，三年四月授武昌府推官。黔蜀寇猖，軍儲仰給楚省，羽檄督催，日三四至，官司告匱，鸞請先借宗祿，措發而速，清各屬侵逋以補之。甲子分闈乙丑，桂藩就國，道經武昌，內官欲毀沿河民舍，以便挽舟。鸞不可，但躬督民丁視險隘處，設版築沙，而齊宿制文為壇借風，其日舢艫曉發，果風作，揚帆飛渡，民居安堵。忌者遂謂築壇請風，事涉誣罔，中計典。崇禎四年辛未再補汝寧司李，遷南刑部主事，歷郎中，升武昌知府，楚民歡若再生。宗藩橫，鸞調劑得宜，終鸞在任，無譁者。上游告警，料兵惜餉，疾劇得解官，逾年議以邊才起用，固辭。著有《春秋實錄》十二卷。家族.父鄧倫，紬思精學，著有《四書翼傳》、《庭訓語錄》。
metadata: erhwenkuo/wikipedia-zhtw
metadata: 鄧來鸞
metadata: https://zh.wikipedia.org/wiki?curid=7428094